Almannatenglar hafa greinilega ráðlagt Katrínu og VG að slá úr og í málefnalega til að „ stuða “ ekki þá sem lýsa yfir stuðningi við flokkinn í skoðanakönnunum án þess að vita til hlítar fyrir hvað flokkurinn stendur í raun í skattamálum eða öðrum stórum málaflokkum eins og ESB-málinu . Gengið verður til þingkosninga í Austurríki í dag . Þar hefur setið ríkisstjórn „ stóru flokkanna “ , það er Jafnaðarmanna ( SPÖ ) og Austurríska þjóðarflokksins ( ÖVP ) sem er mið-hægri flokkur . Þriðji flokkurinn sem er í fremstu röð austurrískra stjórnmála er Frelsisflokkurinn ( FPÖ ) , hann er til hægri við ÖVP . Líklegast er talið að borgaraflokkarnir tveir , ÖVP og FPÖ , myndi ríkisstjórn að loknum kosningum og Jafnaðarmenn verði þriðji stærsti flokkurinn . Gangi þetta eftir yrði það enn ein sönnun þess að Jafnaðarmenn og vinstrisinnar eigi almennt undir högg að sækja í Evrópu . Þeir hafa farið halloka í kosningum í Frakklandi , Hollandi , Noregi og Þýskalandi svo að vísað sé til þingkosninga á þessu ári . Útlendingamál og það sem hér er kallað nýfrjálshyggja hafa sett svip sinn á málefnalegan þátt kosningabaráttunnar í Austurríki . Borgaraflokkarnir eru í meginatriðum samstiga þótt stefna FPÖ sé í mörgu tilliti róttækari en ÖVP . Flokkarnir vilja minnka ríkisrekstur og lækka skatta til að auka svigrúm einstaklinga og fyrirtækja þeirra . Þá vilja þeir takmarka aðstreymi farand - og flóttafólks til Austurríkis og leggja rækt við austurríska menningu og sérkenni . Kosningaauglýsingar í Austurríki : Nú eða aldrei ! segir ÖVP flokkur Sebastians Kurz , Breytingar af ábyrgð segir Jafnaðarmannaflokkurinn SPÖ , Christians Kerns kanslara . Hér hefur oft verið bent á að umræður á íslenskum stjórnmálavettvangi og átakamál eru nokkuð á skjön við það sem gengur og gerist í ríkjum Evrópu sem gjarnan eru notuð til samanburðar . Íslenskir stjórnmálamenn kveða til dæmis ekki næstum því eins fast að orði um nauðsyn aðhaldssamrar útlendingastefnu og aðhalds í umsvifum ríkisins og gert er í öðrum löndum . Stundum er engu líkara en íslenskir stjórnmálamenn forðist málefnaleg átök . Þar nægir til dæmis að nefna núna hvernig Katrín Jakobsdóttir , formaður vinstri grænna ( VG ) , fer undan í flæmingi þegar leitað er skýringa á skattastefnu VG . Katrín lætur nægja að tala um „ hátekjuskatt á segjum árstekjur yfir 25 milljónir “ og „ auðlegðarskatt á þá sem eiga meira en segjum sem nemur einu einbýlishúsi “ . Þetta er laust í reipunum af ásettu ráði en markar þó stefnu . Almannatenglar hafa greinilega ráðlagt Katrínu og VG að slá úr og í málefnalega til að „ stuða “ ekki þá sem lýsa yfir stuðningi við flokkinn í skoðanakönnunum án þess að vita til hlítar fyrir hvað flokkurinn stendur í raun í skattamálum eða öðrum stórum málaflokkum eins og ESB-málinu . Gísli Gunnarsson , prófessor emeritus í sagnfræði , skrifaði á FB-síðu sína miðvikudaginn 11. október : „ Ég er ekki fótfrár maður en fór samt í nokkrar fjölfarnar verslanir í dag . Þar hitti ég tvo gamalgróna félaga í VG , hvorn í sínu lagi , báða fulltrúa á landsfundi VG nýlega . Báðir voru óttaslegnir mér til furðu . Það gæti komið vinstri stjórn og það væri ömurlegt . Ástæðan : Slík stjórn gæti hafið aðildarviðræður við ESB . Vinstri stjórn gæti sett sjálfstæði landsins í hættu . Ég veit að þessi afstaða er í minnihluta í VG en hún er samt til staðar . Fær hún eitthvað að ráða ? “ Gísli er í Samfylkingunni og gerir sér líklega vonir um að ESB-málið vakni að nýju myndi VG og Samfylking vinstri stjórn að loknum kosningum . Íslenskir kjósendur ættu að fylgjast með því sem gerist í Austurríki í dag og huga að úrslitum í öðrum Evrópuríkjum og ekki kjósa yfir sig vinstri stjórn laugardaginn 28. október , stjórn sem opnar landamæri , hækkar skatta og stofnar til hatrammra deilna á heimavelli um aðild að ESB .